S-4/2010

Mál þetta höfðaði sýslumaðurinn í Borgarnesi með ákæru 5. janúar 2010 á hendur ákærða, H-kk-þgf P-kk-þgf R-kk-þgf, kt. ..., óstaðsettur í hús í Kópavogi. Málið var dómtekið 12. febrúar 2010.

Málið er höfðað gegn ákærða fyrir brot á almennum hegningarlögum og umferðalögum en ákæruskjalið er svohljóðandi:

I.

fyrir gripdeild og nytjastuld með því að hafa þriðjudaginn 7. júlí 2009, komið að bifreiðinni SD-924, sem er Mercedes Benz S-320, sem var/er í eigu Avant hf. kt. 561205-1750, en í umráðum H-kk-ef J-kk-ef kt. ..., þar sem bifreiðin stóð fyrir utan Borgarvík 4 Borgarnesi, með eftirvagninn LJ-953, sem er hjólhýsi af gerðinni Ranger 440/4, tengdan við bifreiðina, og farið inn í bifreiðina og ekið henni með eftirvagninn aftan í, á brott, án vitundar og gegn vilja umráðamanns hennar.

II.

fyrir umferðarlagabrot með því að hafa þriðjudaginn 7. júlí 2009, ca. kl. 20:05, eftir að hann fór inn í bifreiðina SD-924, svo sem lýst er að ofan, ekið henni með eftirvagninn LJ-953 aftan í, sviptur ökuréttindum, undir áhrifum áfengis (vínandamagn í blóði sem tekið var kl. 02:05 þann 8. júlí 2009 var 1,37 prómill, vínandamagn í blóði sem tekið var kl. 03:05 þann 8. júlí 2009 var 1,21 prómill, vínandamagn í þvagi sem tekið var kl. 04:45 þann 8. júlí 2009 var 1,81 prómill), ófær um að stjórna henni örugglega vegna neyslu ávana- og fíkniefna sem bönnuð eru skv. lögum um ávana- og fíkniefni eða reglugerðum skv. þeim (í þvagi fannst tetrahýdrókannabínólsýra), eftir götum Borgarness, og frá Borgarnesi og eftir Vesturlandsvegi og síðan eftir Snæfellsnesvegi, og síðan eftir afleggjaranum heim að bænum Snorrastöðum, þar sem eftirvagninn slitnaði aftan úr bílnum, og síðan ekið bifreiðinni eftir Heydalsvegi, og síðan eftir grófum slóða sem liggur frá Heydalsvegi við Svínavatn, og þar ekið henni svo ógætilega að undirvagn hennar rakst ítrekað í jörðina, þar til að lokum að hann staðnæmdist þar sem hann hafði fest bifreiðina utan vegar. Lögregla fann ákærða við Oddastaðavatn kl. 23:20 og var hann í kjölfarið handtekinn.

III.

fyrir eignaspjöll með því að hafa þriðjudaginn 7. júlí 2009, eftir að hann tók bifreiðina SD-924, svo sem lýst er að ofan, skemmt bifreiðina með því að aka henni eftir grófum slóða sem liggur frá Heydalsvegi við Svínavatn, svo ógætilega að undirvagn hennar rakst ítrekað í jörðina og að lokum, eftir hann hafði staðnæmst þar sem hann hafði fest bifreiðina utan vegar, skemmt bifreiðina með því að rispa hana og dælda og brjóta rúður í henni.

Umráðamaður bifreiðarinnar, H-kk-nf J-kk-nf kt. ..., og vátryggjandinn, Sjóvá-Almenntar tryggingar hf. kt. ..., hafa bæði krafist þess að ákærða verði refsað.

IV.

fyrir brot gegn náttúruverndarlögum með því að hafa þriðjudaginn 7. júlí 2009, eftir að hann tók bifreiðina SD-924, svo sem lýst er að ofan, gerst sekur um utanvegaakstur er hann festi bifreiðina utan vegar við grófan slóða sem liggur frá Heydalsvegi við Svínavatn.

V.

fyrir þjófnað með því að hafa þriðjudaginn 7. júlí 2009, eftir að hann tók bifreiðina SD-924, svo sem að ofan er lýst, tekið úr bifreiðinni stafræna myndavél og farsíma í eigu H-kk-ef J-kk-ef kt. ..., sem voru í bifreiðinni er hann tók hana, og slegið eign sinni á þau, en þau fundust á honum við öryggisleit lögreglu sem fram fór eftir að hann var handtekinn.

Brot nr. I telst varða við 245. gr. og 1. mgr. 259. gr. almennra hegningarlaga nr. 19/1940 með síðari breytingum.

Brot nr. II telst varða við 1. mgr. sbr. 3. mgr. 45. gr., en til vara 1. mgr. sbr. 2. mgr., 45. gr., 1. mgr., sbr. 2. mgr., 45. gr. a., og 1. mgr. 48. gr., sbr. 100. gr. umferðarlaga nr. 50/1987 með síðari breytingum.

Brot nr. III telst varða við 2. mgr., en til vara 1. mgr., 257. gr. almennra hegningarlaga nr. 19/1940 með síðari breytingum.

Brot nr. IV telst varða við 1. mgr. sbr. 3. mgr. 17. gr., sbr. 76. gr. laga um náttúruvernd nr. 44/1999 með síðari breytingum.

Brot nr. V telst varða við 1. mgr. 244. gr. almennra hegningarlaga nr. 19/1940 með síðari breytingum.

Í ákæru er þess krafist að ákærði verði dæmdur til refsingar og sviptingar ökuréttar samkvæmt 101. og 102. gr. umferðarlaga. Jafnframt er þess krafist að ákærði verði dæmdur til greiðslu sakarkostnaðar.

Af hálfu ákæruvaldsins hefur verið fallið frá sakargiftum um gripdeild í ákæruhluta I og því atriði í ákæruhluta II sem lýtur að akstri utan vega. Einnig hefur ákæruvaldið fallið frá ákæruhluta IV. Að þessu gættu hefur ákærði játað afdráttarlaust þau brot sem honum hafa verið gefin að sök og er játning hans studd sakargögnum. Eru því efni til að leggja dóm á málið samkvæmt 1. mgr. 164. gr. laga um meðferð sakamála, nr. 88/2008. Samkvæmt þessu verður ákærði sakfelldur fyrir brotin í samræmi við ákæru, eins og henni hefur verið breytt undir rekstri málsins. Varðar nytjastuldur samkvæmt ákæruhluta I við 1. mgr. 259. gr. almennra hegningarlaga, umferðarlagabrot samkvæmt ákæruhluta II við 1., sbr. 3. mgr. 45. gr., 1., sbr. 2. mgr. 45. gr. a og 1. mgr. 48. gr., sbr. 1. mgr. 100. gr. umferðarlaga, eignaspjöll samkvæmt ákæruhluta III við 1. mgr. 257. gr. almennra hegningarlaga og þjófnaður samkvæmt ákæruhluta V við 244. gr. almennra hegningarlaga.

Samkvæmt sakavottorði ákærða hefur hann frá árinu 2005 hlotið níu dóma og einu sinni gengistu undir lögreglustjórasátt fyrir brot gegn almennum hegningarlögum, lögum um ávana og fíkniefni og umferðarlögum. Ákærði hlaut síðast dóm 30. nóvember 2009 fyrir nytjastuld og akstur undir áhrifum ávana- og fíkniefna sviptur ökurétti. Var refsing ákveðin 6 mánaða fangelsi.

Brot þau sem ákærði hefur verið sakfelldur fyrir með dómi þessum voru framin fyrir uppkvaðningu dómsins 30. nóvember 2009. Ber því að gera ákærða hegningarauka samkvæmt reglum 78. gr. almennra hegningarlaga. Að öllu virtu þykir refsing ákærða hæfilega ákveðin fjögurra mánaða fangelsi.

Ákærði var sviptur ökurétti ævilangt með fyrrgreindum dómi 30. nóvember 2009 og verður sú svipting áréttuð.

Með vísan til 1. mgr. 218. gr. laga nr. 88/2008 verður ákærða gert að greiða sakarkostnað samkvæmt yfirliti lögreglu og ákvörðun dómsins um þóknun verjanda, sem ákveðin eru að meðtöldum virðisaukaskatti, svo sem greinir í dómsorði. Jafnframt verður ákærða gert að greiða ferðakostnað verjandans.

B-kk-nf B-kk-nf, héraðsdómari, kveður upp dóm þennan.

D Ó M S O R Ð:

Ákærði, H-kk-nf P-kk-nf R-kk-nf, sæti fangelsi í fjóra mánuði.

Ákærði er sviptur ökurétti ævilangt.

Ákærði greiði 229.166 krónur í sakarkostnað, þar með talin þóknun verjanda ákærða, H-kk-ef I-kk-ef, hæstaréttarlögmanns, 75.300 krónur, og ferðakostnað verjandans 17.964 krónur.

B-kk-nf B-kk-nf